[pic] | COMISIA EUROPEANĂ |

Bruxelles, 18.11.2010

COM(2010) 650 final

RAPORT AL COMISIEI C ĂTRE PARLAMENTUL EUROPEAN ȘI CONSILIU

privind acțiunile întreprinse în urma descărcării de gestiune pentru exercițiul financiar 2008 (sinteză) {SEC(2010) 1437}{SEC(2010) 1438}

PREAMBUL

Acesta este raportul Comisiei către Parlamentul European (PE) și Consiliu privind acțiunile întreprinse în urma descărcării de gestiune pentru exercițiul financiar 2008[1], în conformitate cu articolul 319 alineatul (3) din Tratatul privind funcționarea Uniunii Europene, articolul 147 din Regulamentul financiar și articolul 119 alineatul (5) din Regulamentul financiar al Fondului european de dezvoltare (FED). Prezentul raport este publicat în toate limbile oficiale ale UE sub formă de sinteză.

Răspunsurile Comisiei la fiecare recomandare specifică a Parlamentului și Consiliului sunt disponibile în două documente de lucru ale Comisiei[2]. Prezentul raport de sinteză și documentele de lucru urmează cât mai îndeaproape structura rezoluțiilor care cuprind recomandările Parlamentului European și ale Consiliului. În documentele de lucru ale Comisiei, există pentru fiecare recomandare o trimitere la paragraful (paragrafele) relevant(e) din documentele de la Parlamentul European sau de la Consiliu.

În deciziile privind descărcarea de gestiune pentru bugetul general, FED și agenții, Comisia a identificat, în total, 238 de recomandări care i-au fost adresate de Parlamentul European. În cazul a 108 dintre acestea, Comisia este de acord să întreprindă acțiunile recomandate de Parlament. Comisia consideră că, în ceea ce privește alte 120 recomandări, s-au luat deja măsurile necesare sau sunt în curs de a fi luate, cu toate că, în unele cazuri, rezultatele acestora vor trebuie evaluate. În cele din urmă, din motive legate de cadrul juridic existent sau de prerogativele sale instituționale, Comisia nu poate accepta 10 recomandări[3].

De asemenea, Comisia a identificat 126 de recomandări care i-au fost adresate de Consiliu. În cazul a 61 dintre acestea, Comisia este de acord să întreprindă acțiunile recomandate de Consiliu. Comisia consideră că, în ceea ce privește 63 de recomandări, s-au luat deja măsurile necesare sau sunt în curs de a fi luate, cu toate că, în unele cazuri, rezultatele acestora vor trebuie evaluate. În cele din urmă, din motive legate de cadrul juridic existent sau de prerogativele sale instituționale, Comisia nu poate accepta 2 recomandări[4].

Răspunsurile Comisiei la recomandările din partea Parlamentului European și a Consiliului privind un număr de rapoarte speciale publicate de Curtea de Conturi sunt incluse în documentele de lucru ale serviciilor Comisiei.

În ceea ce privește recomandările din rezoluțiile referitoare la agenții, majoritatea aspectelor orizontale ridicate sunt abordate de grupul de lucru interinstituțional privind agențiile. Se estimează că grupul de lucru își va prezenta concluziile până la sfârșitul lui 2011. Răspunsurile Comisiei la recomandările care i-au fost adresate privind agențiile sunt prezentate în documentele de lucru ale serviciilor Comisiei.

SINTEZĂ A RĂSPUNSURILOR COMISIEI LA RECOMANDĂRILE FĂCUTE DE PARLAMENTUL EUROPEAN ȘI DE CONSILIU ÎN DESCĂRCAREA DE GESTIUNE PE ANUL 2008

A) CHESTIUNI ORIZONTALE

Ratele de eroare din declarația de asigurare a Curții de Conturi (DAS) s-au redus în ultimii ani datorită acțiunii concertate a Comisiei. În unele domenii (în special politica de coeziune), rata de eroare rămâne prea ridicată. Pentru a reduce în continuarea ratele de eroare, Comisia este de acord să depună eforturi pentru a asigura o creștere a numărului de clasificări în categoria „verde” pentru încă 20 % din buget, până în 2014. Cu toate acestea, ar trebui notat în această privință că orice evoluție va depinde de un număr de factori, în special de efectul acțiunilor în curs în vederea consolidării planurilor pentru sistemele de control, de efectul legislației din perioada 2007-2013 și de (re)gruparea politicilor în raportul anual al Curții.

În mai 2010, comisarul Šemeta și-a prezentat agenda privind descărcarea de gestiune și auditul Comisiei pentru control bugetar a Parlamentului European. Agenda stabilește măsurile prioritare pentru mandatul Comisiei (până în 2014) și include în special: acțiuni de simplificare a legislației, înființarea unor fonduri fiduciare europene, asigurări în materie de gestiune din partea statelor membre, cooperarea cu instituțiile supreme de audit și cu parlamentele naționale, precum și acțiuni hotărâte privind recuperările și corecțiile financiare.

Comisia este ferm hotărât să propună, ori de câte ori este posibil, simplificarea suplimentară a schemelor de cheltuieli pentru a reduce riscul de eroare. Totuși, aceasta este conștientă că simplificarea condițiilor de eligibilitate, orientarea cheltuielilor către obiective specifice și controlarea ratei de eroare în limita a 2 % reprezintă uneori obiective conflictuale care trebuie analizate cu atenție.Comisia a pus deja bazele unei astfel de acțiuni în propunerea sa pentru revizuirea trienală a Regulamentului financiar, ceea ce ar trebui să permită ca regulile să fie mai bine adaptate la nevoile beneficiarilor și să sublinieze importanța rezultatelor programelor, precum și a factorilor care participă la acestea, printr-o utilizare mai largă a costurilor simplificate. Până la sfârșitul lui 2010, ca parte a agendei privind descărcarea de gestiune și auditul, Comisia va adopta o comunicare care stabilește principiile generale pentru pregătirea legislației de după 2013, inclusiv privind echilibrul dintre cerințele în materie de control, condițiile de eligibilitate și riscul de a oferi asigurări corespunzătoare privind legalitatea, buna gestiune financiară și direcționarea cheltuielilor.

Conceptul de risc de eroare admisibil (TRE) reprezintă o parte esențială a agendei, deoarece ține seama de riscul generat de cerințele legislative, precum și de costurile controlului și propune niveluri de risc care să fie admise în vederea atingerii unor niveluri de control cu un bun raport cost-beneficii.La 26 mai 2010, Comisia a adoptat comunicarea „Mai multe controale sau mai puține controale?: Găsirea echilibrului just între costurile administrative ale controlului și riscul de eroare”[5]. Aceasta a propus niveluri ale riscului admisibil situate în partea de mijloc a intervalului 2 % - 5 % (zona „galbenă”) atât pentru dezvoltarea rurală, cât și pentru cercetare, energie și transport.

Deși simplificarea este importantă, trebuie să treacă timp înainte ca acestea să conducă la o îmbunătățire a ratelor anuale de eroare din DAS și în unele domenii, precum dezvoltarea rurală, nu vor fi suficiente pentru a reduce rata de eroare sub pragul de semnificație fără riscul de a periclita obiectivele de politică. Drept exemplu, simplificările care pot fi adoptate pentru legislația de după 2013 se vor reflecta, pentru programele multianuale majore, în DAS anuală cel mai devreme în DAS 2015 (descărcarea de gestiune pentru anul 2017). Din acest motiv, trebuie să fie fixate niveluri TRE care să reflecte reglementările în vigoare (în prezent) și care să stabilească un criteriu de referință pentru controale cu un bun raport cost-beneficii (orice niveluri hotărâte ar putea fi ajustate în lumina unor simplificări viitoare).

Comisia va prezenta propuneri TRE pentru celelalte domenii majore de politică: pentru cheltuielile administrative înainte de sfârșitul anului 2010, pentru ajutoarele externe, dezvoltare și extindere la începutul anului 2011, iar pentru restul sectoarelor, inclusiv pentru coeziune, progresiv, în cursul anului 2011. Comisia reamintește că este rolul autorității legislative să hotărască în legătură cu nivelurile efective de risc care să fie admise, întrucât Comisia, în calitate de entitate auditată, nu poate lua această decizie.

Fiabilitatea conturilor

Comisia a continuat proiectul său privind calitatea contabilității, care a îmbunătățit datele contabile subiacente folosite la întocmirea conturilor 2009. Aplicațiile locale de gestiune financiară existente fac deja obiectul unui proces de validare în vederea asigurării coerenței lor cu sistemul contabil central. De asemenea, serviciile contabilului monitorizează în mod continuu aplicarea principiilor de separare a exercițiilor în cadrul direcțiilor generale.

Schema de pensii a Comunităților Europene este definită în Statutul funcționarilor. În 2003, când Comisia a prezentat o propunere de modificare a Statutului funcționarilor, s-a acordat atenția cuvenită (sprijinită de un studiu actuarial complex) creării unui fond de pensii. Cu toate acestea, analiza nu a concluzionat în favoarea unei astfel de modificări. Costurile inițiale de creare, precum și riscul înregistrării de pierderi de către fond ca urmare a climatului și a politicii de investiții ar constitui principalele preocupări. Comisia consideră că ipotezele și condițiile acestei analize nu s-au modificat și că, prin urmare, concluziile rămân valabile.

Gestiunea bugetară

Comisia a luat mai multe măsuri pentru a asigura o bugetare realistă începând cu stadiul proiectului de buget prezentat de Comisie. Aceste măsuri includ continuarea eforturilor de îmbunătățire a previziunilor pentru cheltuieli ale statelor membre în domeniul coeziunii și un mod de raportare transparent privind ratele de execuție calculate pornind de la bugetul inițial și de la bugetul final pe capitole din cadrul financiar.

Reglementările privind fondurile structurale limitează rambursările înainte de încheiere la 95 % din contribuția UE și acordă statelor membre 15 luni de la sfârșitul perioadei de eligibilitate pentru a prezenta cererile finale de plată.Prin urmare, angajamentele restante ( reste à liquider – RAL) privind perioada 2000-2006 sunt limitate de reglementări. Se estimează că plățile de încheiere pentru această perioadă vor începe în 2010 și vor continua în 2011.

În ceea ce privește perioada 2007-2013, Comisia se așteaptă ca cele câteva proceduri restante de evaluare a conformității pentru sistemele de gestiune și de control din statele membre să fie finalizate înainte de sfârșitul lui 2010[6].

Recuperări și suspendarea plăților

Comisia a inclus informații mai detaliate privind recuperarea plăților necuvenite în notele la conturile 2009. În domeniul coeziunii, datele pentru 2009, astfel cum au fost prezentate de Comisie în primul semestru 2010, au înregistrat o îmbunătățire considerabilă. În cadrul planului de acțiune din 2008 pentru întărirea rolului său de supraveghere în gestiunea partajată a acțiunilor structurale, Comisia a auditat sistemele naționale pentru retrageri și recuperări din 19 state membre. Restul vor fi auditate în 2010. Pentru perioada 2007-2013, există o procedură informatică standard pentru depunerea declarațiilor de recuperare, care ar trebui să amelioreze calitatea informațiilor. De asemenea, statelor membre li se cere să facă deosebirea între corecțiile rezultate din propriile controale și corecțiile rezultate din auditurile efectuate de organismele UE.

În cadrul planului de acțiune pentru întărirea rolului său de supraveghere în gestiunea partajată a acțiunilor structurale, Comisia și-a revizuit normele interne și procedurile operaționale și a accelerat procedurile de suspendare a plăților și de efectuare de corecții financiare în cazurile în care au fost detectate nereguli și deficiențe grave ale sistemului în implementarea programelor. După cum se arată în raportul de impact adoptat la 17 februarie 2010[7], Comisia a adoptat 10 decizii de suspendare în 2008 și 7 în 2009. Mai mult, Comisia nu ezită să folosească, de fiecare dată când este nevoie, noua posibilitate oferită de cadrul de reglementare pentru 2007-2013 care îi permite Comisiei să întrerupă imediat plățile individuale înainte de a începe o procedură de suspendare, în cazul în care sunt detectate deficiențe ale sistemului. Valoarea totală a corecțiilor financiare în aceste domenii s-a ridicat la 3,8 miliarde EUR pentru 2008 și 2009, comparativ cu aproximativ 3,6 miliarde € în perioada 2000-2007.

Informații cuprinzătoare privind recuperările de la beneficiarii finali și corecțiile financiare impuse statelor membre sunt deja disponibile în domeniul agriculturii.

Sinteze anuale și declarații naționale de gestiune

În propunerea sa pentru revizuirea trienală a Regulamentului financiar, Comisia a consolidat temeiul juridic pentru sintezele anuale, propunând, în toate domeniile de politică în care se aplică gestiunea partajată a fondurilor UE, să obțină declarații anuale de asigurare de gestiune de la organismele de gestiune acreditate din statele membre, însoțite de o opinie de audit independentă (după cum se întâmplă deja pentru agricultură și pentru dezvoltarea rurală). Se estimează că opinia de audit va contribui la îmbunătățirea calității datelor prezentate. În paralel, Comisia va efectua, până la sfârșitul lui 2010, o evaluare a sintezelor anuale după 3 ani de existență.

Comisia consideră că declarațiile de gestiune propuse în cadrul revizuirii Regulamentului financiar reprezintă un mod mai adecvat de obținere a unei asigurări din partea statelor membre decât declarațiile naționale semnate la nivel politic. Cu toate acestea, Comisia va continua să încurajeze statele membre să lucreze pe baza declarațiilor voluntare de asigurare la nivel politic, care să acopere toate fondurile UE pe care le primesc și care să consemneze date privind controalele efectuate și să evalueze eficacitatea sistemelor de gestiune și de control ale statelor membre respective. De asemenea, Comisia va prezenta o analiză a caracteristicilor cu valoare adăugată ale declarațiilor voluntare naționale până la sfârșitul lui 2010.

Sistemul de control intern al Comisiei

Comisia a luat măsuri pentru a îmbunătăți în continuare calitatea rapoartelor anuale de activitate (RAA) și în special motivația și dovezile prezentate pe care se bazează asigurarea furnizată. Pentru RAA pe 2009, instrucțiunile au fost revizuite în mod substanțial, s-a înființat un birou de asistență dedicat și s-au organizat mai multe cursuri de formare. Comisia și-a perfecționat sistemul de evaluare inter pares pentru ca serviciile sale să soluționeze în mod eficace deficiențele identificate.

RAA-urile pe 2009 arată o îmbunătățire vizibilă la nivelul întregii Comisii, atât în privința calității dovezilor prezentate în sprijinul asigurării, cât și a lizibilității rapoartelor. Serviciile Comisiei furnizează deja informații clare în rapoartele lor privind eficacitatea sistemelor de control intern proprii și a sistemelor de control intern ale partenerilor de implementare, precum și privind deficiențele identificate și măsurile de remediere în curs de derulare. Serviciilor li se recomandă să întocmească planuri de acțiune pentru a soluționa cauzele care au stat la baza rezervelor exprimate în RAA-uri și să monitorizeze periodic progresele înregistrate.

Raportul „Sinteza realizărilor Comisiei în materie de gestiune” abordează aspecte esențiale privind gestiunea identificate în RAA și definește liniile de acțiune. De asemenea, prezintă progresele realizate în vederea gestionării aspectelor transversale în materie de gestiune și oferă o imagine de ansamblu a rezervelor exprimate în ultimii 5 ani.

Comisia consideră că sistemul implementat a ajuns la maturitate și că, în general, acesta furnizează Comisiei și celorlalte instituții o imagine clară a eficacității sistemelor sale de control.

Dezbaterea interinstituțională privind sistemul actual al procedurii de descărcare de gestiune

Comisia este de acord să organizeze o largă discuție între părțile interesate și speră că autoritatea bugetară va furniza bugetul necesar pentru aceasta în 2011. Conferința, prevăzută să aibă loc în aprilie 2011, ar trebuie să reprezinte o oportunitate pentru a ajunge la un acord privind noi parteneriate și a defini rolul și sarcinile fiecărei părți în vederea stabilirii premiselor necesare pentru aducerea unor îmbunătățiri suplimentare declarației de asigurare (DAS).

Răspunderea politică și răspunderea administrativă la Comisie

Președintele Comisiei a anunțat în orientările sale politice o revizuire a Codului de conduită al comisarilor.

În ceea ce privește comunicarea numelor beneficiarilor de fonduri UE, Comisia și administrațiile statelor membre furnizează deja astfel de informații către opinia publică. În 2010, Comisia a adus îmbunătățiri suplimentare site-ului său internet „Sistemul de transparență financiară”[8], care furnizează informații privind beneficiarii de fonduri UE în cadrul gestiunii centralizate, pentru a se include publicarea numelor câștigătorilor de contracte de achiziții publice finanțate din bugetul administrativ. De asemenea, Comisia publică informații privind membrii grupurilor de experți în Registrul grupurilor de experți al Comisiei și asigură publicarea listei cu consilierii speciali, precum și a CV-urilor acestora, pe site-ul internet „Europa” al Comisiei.

În ceea ce privește informațiile referitoare la organizații neguvernamentale (ONG-uri), Comisia a inițiat un proiect în mai multe faze care vizează stabilirea clasificării „cu scop lucrativ” versus „non-profit” în baza centrală de date a Comisiei cu persoanele juridice. Prima fază se concentrează pe persoanele juridice din statele membre, care reprezintă marea majoritate a entităților înregistrate. Comisia vizează îndeplinirea acestui obiectiv începând cu 2011.

Oficiul European de Luptă Antifraudă (OLAF)

În ceea ce privește reforma OLAF, Comisia speră ca, în urma rezultatelor dialogului interinstituțional, să poată prezenta o propunere modificată până la sfârșitul lui 2010 și ca procesul legislativ să poată fi finalizat până la sfârșitul lui 2011.

În ceea ce privește desemnarea noului director general, în urma publicării anunțului de post vacant, Comisia a aprobat o listă restrânsă cu candidații considerați corespunzători. După cum prevede Regulamentul 1073/1999, este necesar avizul favorabil al Comitetului de supraveghere privind lista restrânsă cu candidații selecționați aprobată de Comisie. Ulterior, lista candidaților considerați corespunzători este transmisă Parlamentului European și Consiliului pentru consultare. Comisia se angajează să respecte pe deplin dispozițiile articolului 12 din Regulamentul 1073/1999 referitoare la desemnarea directorului general și să implice Parlamentul European și Consiliul încă dintr-o fază inițială.

b)Aspecte sectoriale

Resurse proprii

În ceea ce privește resursele proprii tradiționale, Comisia va continua să verifice faptul că statele membre țin contabilitatea B separată. Orice deficiențe constatate vor fi soluționate cu statele membre respective și vor fi oferite orice orientări necesare. Dacă este nevoie, vor fi luate măsuri pentru a se recupera orice sume reprezentând resurse proprii sau dobânzi datorate.

În ceea ce privește resursele proprii bazate pe TVA, Comisia a introdus reuniunile conducerii ca instrument eficient și eficace de soluționare a rezervelor care merită o atenție specială. Numărul rezervelor nesoluționate de mult timp s-a redus de la 35 la 12. În același timp, au fost luate măsuri pentru a se îmbunătăți tipologia generală în funcție de vechime a rezervelor, 63 % din toate rezervele actuale fiind stabilite în 2008 sau mai târziu.

În legătură cu resursele proprii bazate pe VNB, Comisia a stabilit și aplică un cadru comun complet de validare a VNB bazat pe verificarea și ameliorarea surselor și metodelor statistice folosite de statele membre pentru a calcula datele VNB. În plus, Comisia a început utilizarea verificării directe din 2007; a stabilit reguli specifice care au fost aprobate de Comitetul VNB și a aplicat deja verificarea directă în aproape toate statele membre. Comisia își continuă activitatea privind problematica sistemelor naționale de supraveghere și de control pentru conturile naționale, în cooperare cu Comitetul VNB.

În ceea ce privește Grecia, nivelurile actuale ale datelor privind venitul național brut (VNB) folosite pentru calculele și contribuțiile pentru resursele proprii, inclusiv datele puse la dispoziție în 2008 și 2009, sunt conforme cu rezultatele unei verificări detaliate efectuate de Comisie în 2007. În plus, o analiză detaliată a potențialului impact al acestor aspecte evidențiate de raportul COM (2010) 0001 privind statisticile referitoare la deficit și la datorii nu a indicat un impact semnificativ asupra nivelurilor PIB/VNB.

Agricultură și resurse naturale

Cerințele de control privind statele membre în domeniul cheltuielilor agricole efectuate în cadrul gestiunii partajate țin seama de principiile fundamentale ale dreptului UE în materie de eficacitate, echivalență, cooperare loială și proporționalitate. În ceea ce privește aceasta din urmă, un exemplu îl reprezintă procentul cererilor de ajutoare directe care trebuie verificate de statele membre, care crește dacă nivelul de nereguli constatate în eșantionul inițial de 5 % este ridicat. În cazul în care au fost identificate deficiențe în trecut, statelor membre respective li s-a cerut să stabilească planuri de acțiune detaliate în strânsă cooperare cu Comisia. Implementarea unor astfel de planuri de acțiune este urmărită îndeaproape de Comisie, inclusiv a planurilor de acțiune stabilite în 2009 de Bulgaria și România pentru a soluționa deficiențele constatate în Sistemul integrat de administrare și control (IACS) în aceste state membre.

Îmbunătățirea constantă a IACS este confirmată de rezultatele auditurilor de conformitate pe care le-a efectuat Comisia în ultimii ani în statele membre, precum și de rata de eroare scăzută indicată în statisticile privind controalele pe care le primește de la statele membre și care sunt verificate și validate în mare măsură de organismele de certificare. Toate deficiențele constatate sunt monitorizate prin proceduri de verificare a conformității care asigură faptul că riscul pentru bugetul UE este acoperit în mod corespunzător.

În ceea ce privește dezvoltarea rurală, și în special măsurile de agromediu, Comisia a întreprins mai multe acțiuni pentru a simplifica normele existente și pentru a asigura punerea în aplicare în mod eficace și eficient a normelor de control. Recent, Comisia și-a intensificat activitățile de audit în acest domeniu și a constituit un grup operativ pentru a monitoriza rata de eroare ridicată raportată de anumite state membre în 2009 pentru măsurile de dezvoltare rurală din cadrul axei 2. Regulamentul (CE) 1975/2006 al Comisiei va fi reformat în 2010 pentru a simplifica și clarifica în mod suplimentar anumite reguli.

Coeziune, ocuparea forței de muncă și probleme sociale

Raportul anual pe 2008 al Curții se bazează doar pe un eșantion din cheltuielile 2000-2006. Prin urmare, se estima că situația este conformă cu precedentele rapoarte anuale. Pentru perioada 2000-2006, Comisia va corecta deficiențele identificate în cursul implementării și va asigura un proces de încheiere riguros.

Pentru programele 2007-2013, Comisia consideră că acest cadru juridic consolidat a întărit sistemele de gestiune și de control Măsurile de simplificare adoptate în 2008-2009 ar trebui să ducă la rate de eroare mai scăzute în cazul plăților intermediare. Se așteaptă ca primele efecte ale acestui cadru consolidat de control să fie vizibile începând cu sfârșitul lui 2010, pe baza rezultatelor auditurilor comunitare și a prezentării în decembrie 2010 (și apoi în luna decembrie a fiecărui an) a rezultatelor auditurilor 2009 efectuate de către autoritățile de audit ale statelor membre în legătură cu eșantioanele statistice de cheltuieli declarate în cadrul programelor 2007-2013.

O indicație a rezultatelor cadrului consolidat de control îl reprezintă auditul efectuat de către Comisie pentru un eșantion de proiecte în cadrul perioadei 2007-2013, utilizând o metodologie similară cu cea a Curții. După cum se observă în Raportul de impact al Comisiei din 17 februarie 2010[9], primele rezultate preliminare ale acestei anchete (pe baza plăților până în mai 2009) indică o scădere clară a ratei de eroare estimate, ceea ce sugerează că acțiunile întreprinse sunt adecvate. Totuși, acest rezultat ar trebui interpretat cu prudență, întrucât se bazează pe o populație formată din 15 state membre, și nu din toate statele membre, inclusiv din unele țări în care s-au concentrat cele mai importante erori în trecut, care au declarat cheltuielile la momentul studiului.

Politici interne, inclusiv cercetarea

Controalele aplicate în domeniul cercetării, inclusiv strategia de audit, implementarea detaliată a rezultatelor acesteia și corectarea constatărilor sistematice de audit în cazul contractelor neauditate (extrapolare) prevăd un control riguros al costurilor solicitate, ceea ce a dus la o reducere a ratelor de eroare în timp. În plus, Comisia se angajează să garanteze faptul că asigură o interpretare și o aplicare uniformă a normelor și procedurilor.

Comisia a adoptat o Comunicare privind simplificarea implementării programelor-cadru de cercetare[10] pentru a deschide o dezbatere privind reducerea complexității normelor care reprezintă o sursă majoră de eroare. Comisia crede că o astfel de dezbatere poate duce la propuneri concrete care pot fi apoi implementate în cel de al 8-lea program­cadru.

În domeniul educației, Comisia a transmis autorităților naționale, în decembrie 2009, orientări actualizate referitoare la rezultatele controalelor secundare. De asemenea, și-a intensificat vizitele la fața locului care vizează constatarea existenței și a punerii în aplicare a procedurilor de gestionare și a controalelor astfel cum sunt descrise de statele membre.

Răspunsurile detaliate ale Comisiei la recomandările din alte domenii specifice de politică din cadrul politicilor interne sunt prezentate în documentele de lucru.

Acțiuni externe, inclusiv Fondul european de dezvoltare (FED) și extinderea

Comisia va continua să își îmbunătățească sistemele de supraveghere și de control, inclusiv prin îmbunătățiri ale strategiei sale de audit și a planificării. EuropeAid a pus în aplicare îmbunătățiri semnificative ale metodologiei sale de audit și ale instrumentelor informatice (CRIS).

Comisia sprijină pe deplin solicitările Curții de Conturi de a obține elementele de probă necesare de la organizațiile ONU, iar acest principiu este clar stipulat în Acordul-cadru financiar și administrativ (FAFA). Adoptarea, în aprilie 2009, a mandatului standard pentru misiunile de verificare a îmbunătățit cooperarea între agențiile ONU și UE, ajutând astfel la asigurarea unei cooperări mai eficiente a ONU cu Curtea. Comisia continuă să lucreze la îmbunătățirea sistemului și a convenit cu ONU în aprilie 2010 că informații suplimentare, inclusiv extrase din rapoartele interne și externe de audit, ar putea fi puse la dispoziție la cerere.

În cadrul revizuirii trienale a Regulamentului financiar, Comisia a propus să poată constitui și gestiona fonduri fiduciare pentru acțiuni externe, care ar interveni în situații de urgență, în operațiuni de gestionarea a crizelor în urma situațiilor de urgență sau pentru acțiuni tematice.

Comisia își revizuiește Orientările privind sprijinul bugetar, care sunt programate să fie finalizate până la sfârșitul lui 2010. În cadrul acestei revizuiri, o atenție deosebită este acordată sistemelor de supraveghere și de control. În plus, vor fi de asemenea consolidate monitorizarea și raportarea anuală privind conformitatea cu criteriile de eligibilitate. Proiectele de consolidare a capacităților care fac parte din domeniul de aplicare al operațiunilor de sprijin bugetar fac obiectul aceluiași sistem de supraveghere și control ca orice alt proiect, care include audituri. Informații mai detaliate privind această recomandare și alte recomandări legate de FED sunt prezentate în documentele de lucru ale Comisiei.

Măsurile luate pentru a îmbunătăți informațiile disponibile privind ONG-urile sunt explicate anterior în cadrul secțiunii privind aspectelor orizontale.

Un număr de îmbunătățiri în ceea ce privește ajutoarele de preaderare sunt deja în curs de implementare pentru a crește eficacitatea și impactul asistenței financiare și pentru a lega mai bine asistența financiară de prioritățile politice.

În ceea ce privește România și Bulgaria[11], Comisia prezintă periodic rapoarte în cadrul mecanismului de cooperare și verificare privind progresele înregistrate în legătură cu reforma judiciară, combaterea corupției și - pentru Bulgaria - combaterea criminalității organizate. Cel mai recent set de rapoarte a fost adoptat la 20 iulie 2010.

Cheltuieli administrative

În ceea ce privește Sistemul de informații cu privire la drepturile individuale (IRIS), Oficiul de Administrație și Plată a Drepturilor Individuale (PMO) a început deja testele în legătură cu modulele modificate pentru gestionarea drepturilor individuale. Programul extins de testare elaborat ține seama de învățămintele trase din experiența trecută. De asemenea, PMO și-a consolidat procedurile de control intern pentru a soluționa deficiențele identificate de Curte privind transferul drepturilor de pensie dobândite.

* * *

[1] Descărcarea de gestiune pentru bugetul general pe anul 2008, descărcarea de gestiune pentru FED pe anul 2008, descărcarea de gestiune pentru agenții pe anul 2008.

[2] Documente de lucru ale serviciilor Comisiei, care însoțesc Raportul Comisiei către Parlamentul European și Consiliu privind acțiunile întreprinse în urma deciziilor de descărcare de gestiune pe anul 2008.

[3] A se vedea recomandările 12, 38, 39, 56, 66, 67, 85, 108, 109 și 198.

[4] A se vedea recomandările 83 și 120.

[5] COM(2010)261.

[6] La 1 octombrie 2010, rămăseseră neîncheiate 5 proceduri de evaluare a conformității pentru FEDR și 1 pentru FSE.

[7] COM(2010)52

[8] A se vedea http://ec.europa.eu/beneficiaries/fts/index_en.htm.

[9] COM(2010)52.

[10] COM(2010)0187.

[11] În rezoluția Parlamentului European, observațiile privind România și Bulgaria sunt plasate în cadrul capitolului „Acțiuni externe” (punctele 249-257).